'n Tongring – cool of common? – Finesse Meisie
Baie tieners begeer 'n naeltjie-, neus- en/of tongring! Almal dra dit en dit lyk so cool. Buitendien, dit beteken mos niks! As ek nie daarvan hou nie, kan ek dit mos net weer uithaal.
Maar al is dit woes mooi weet 'n mens later – net soos met baie dinge – nie waar om die streep te trek nie. Soos met alles, is daar 'n punt van genoeg waaroor nét jy beheer het en waaroor jy moet besluit.
Tattoos en gate in jou lyf gaan uit die mode, en dan dra jy vir altyd letsels en bewyse van 'n tyd in jou lewe toe jy baie onseker van jouself gevoel het.
Gaan eerder met respek deur hierdie fase van onseker voel oor jou voorkoms as om lewenslank met littekens herinner te word daaraan, gee Wanda de Kock-Bam raad. Maak dit die tyd van soek na identiteit en die vind van 'n karakter wat sê: "Ek is anders want ek dink anders."
Wat goed beteken en die betekenis wat mense daaraan heg, het niks met mekaar te doen nie. Feit is, jy het geen beheer oor watter betekenis ander mense heg aan wat jy met jou voorkoms aanvang nie. Vir jou beteken dit dalk niks, maar watter betekenis heg die ouens daaraan?